Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 3605

10. FEJEZET – INFORMÁCIÓK A LÉGIFORGALMI SZOLGÁLATOK, A KUTATÓ ÉS MENTŐ SZOLGÁLATOK ÉS REPÜLÉSI TÁJÉKOZTATÓ SZOLGÁLATOK RÉSZÉRE Megjegyzés. – Erre a fejezetre vonatkozó műszaki specifikációkat és részletes kritériumokat a 9. Függelék tartalmazza. 10.1 Információk légiforgalmi szolgálati egységek részére 10.1.1 A meteorológiai hatóság jelöljön ki egy meteorológiai irodát, amely az egyes légiforgalmi szolgálati egységekkel kapcsolódik. A kapcsolódó meteorológiai irodának a légiforgalmi szolgálati egységgel való koordináció után, szolgáltatnia kell a legfrissebb meteorológiai információkat az egység részére, vagy intézkednie kell a friss információk biztosításáról, ahogyan az feladatainak ellátásához szükséges. 10.1.2 Ajánlás – Repülőtéri irányító toronyhoz, vagy körzeti irányító egységhez kapcsolódó meteorológiai iroda repülőtéri meteorológiai iroda legyen. 10.1.3 Repülési központhoz, vagy területi irányító központhoz rendelt meteorológiai iroda meteorológiai megfigyelő iroda legyen. 10.1.4 Ajánlás – Ahol helyi körülmények miatt, célszerű valamely hozzárendelt meteorológiai iroda feladatait két vagy több meteorológiai iroda között megosztani, a felelősség megosztását a meteorológiai hatóságnak kell meghatároznia, az érintett ATS hatósággal folytatott konzultáció alapján. 10.1.5 Bármely, a légiforgalmi szolgálati egység által kért meteorológiai információt, amely a légijárművek vészhelyzetével kapcsolatos, olyan gyorsan kell megadni, amennyire az lehetséges. 10.2 Információk a kutató és mentő szolgálati egységek részére A regionális léginavigációs megállapodásnak megfelelően, a meteorológiai hatóság által kijelölt meteorológiai irodáknak a kutató-mentő szolgálati egységeket el kell látniuk az általuk kért információkkal, a kölcsönös megegyezés alapján létrehozott formában. E célból a kijelölt meteorológiai állomásnak kapcsolatot kell tartani a kutató-mentő szolgálati egységgel a kutató-mentő művelet során. 10.3 Információk a repülési információs szolgálati egységek részére A meteorológiai hatóságnak, az illetékes polgári repülési hatósággal koordinálva, biztosítania kell a releváns repülési információs szolgálati egységek ellátását aktuális meteorológiai információkkal, feladataik ellátása érdekében.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes